பூர்ணிமா பானர்ஜி

பூர்ணிமா பானர்ஜி என்கிற பூர்ணிமா கங்குலி, (Purnima Banerjee; 1911-1951) ஓர் இந்திய விடுதலை இயக்க ஆர்வலராவார். இவர் 1946 முதல் 1950 வரை இந்திய அரசியலமைப்பு சபை உறுப்பினராக இருந்தார்.

 ஆரம்பகால வாழ்க்கை மற்றும் தொழில் 
இவர் புகழ்பெற்ற சுதந்திர போராட்ட வீரர் அருணா ஆசப் அலியின் தங்கை ஆவார்.  இவர்களின் தந்தை உபேந்திரநாத் கங்குலி ஒரு உணவக உரிமையாளராக இருந்தார். அவர் கிழக்கு வங்காளத்திலுள்ள பரிசால் மாவட்டத்தைச் சேர்ந்தவர். (இப்போது வங்காளதேசம்) ஆனால் ஐக்கிய மாகாணங்களில் குடியேறினார். இவரின் தாயார் அம்பாலிகா தேவி பல பிரம்ம பாடல்களை எழுதிய புகழ்பெற்ற பிரம்ம அறிஞர் திரிலோக்யநாத் சன்யாலின் மகளாவார்.

பூர்ணிமா இந்திய தேசிய காங்கிரசு கட்சியின் பிரயாக்ராஜ் பகுதியின் செயலாளராக இருந்தார். மேலும், அப்பகுதியில் தொழிற்சங்கங்கள், விவசாயிகளின் கூட்டங்கள் மற்றும் அதிக கிராமப்புற ஈடுபாட்டை நோக்கிய பணிகளை ஏற்பாடு செய்வதற்கும் இவர் பொறுப்பாக இருந்தார். இவர் உப்புச் சத்தியாகிரகம் மற்றும் வெள்ளையனே வெளியேறு இயக்கத்தில் பங்கேற்ற காரணத்தால் சிறையில் அடைக்கப்பட்டார். பின்னர், இவர் உத்தரபிரதேச சட்டமன்றத்திலும், இந்திய அரசியலமைப்பு நிர்ணய மன்றத்தின் உறுப்பினராக இருந்தார்.

 இறப்பு 
உடல்நலக்குறைவால் அவதிப்பட்டு வந்த பூர்ணிமா, சுதந்திரம் பெற்று சில ஆண்டுகளுக்குப் பிறகு, 1951 ஆம் ஆண்டில் நைனித்தாலில் இறந்தார்.

 மேற்கோள்கள் 

பகுப்பு:1951 இறப்புகள்
பகுப்பு:1911 பிறப்புகள்
பகுப்பு:இந்திய அரசியலமைப்பு நிர்ணய மன்ற உறுப்பினர்கள்
பகுப்பு:உத்தரப் பிரதேசத்தைச் சேர்ந்த இந்திய தேசிய காங்கிரஸ் அரசியல்வாதிகள்